Lekkende
Lekkende, hovedgård 7 km syd for Præstø, oprettet i 1774 af Vordingborg ryttergods og indtil 1993 i familien Raben/Raben-Levetzaus eje, i perioder s.m. det nærliggende Beldringe. Lekkende tilhørte indtil Reformationen i 1536 Roskildebispen og var derefter indtil 1671 og 1708-74 under kronen.
Den nuværende hovedbygning blev opført 1838 for Josias Raben-Levetzau og fremstår som et tofløjet, toetagers V-formet anlæg, hvis fløje mødes i en tårnbygning med kuppel. Forbilledet for det usædvanlige anlæg skulle bygherren have fundet i Ungarn, men plantypen kendes bl.a. fra barokslottet Karlova Koruna i det østlige Bøhmen, opført 1721-23.
Vest for hovedbygningen ligger Lekkende Dyrehave (33 ha), der i 1996 blev udlagt som urørt skov.